《张全真大资四老堂》
宋代·孙觌

真人东方行，携幼坐小辇。五星聚光炯，八龙卧偃蹇。

张公世忠孝，七叶冠蝉冕。翘翘麟一角，濯濯蕙九畹。

声名大小冯，门巷南北阮。埙篪自鸣和，满耳听睍睆。

舂粟悲汉谣，然萁笑魏褊。讵闻华亭鹤，空忆上蔡犬。

堂堂鼎轴老，秉道迪天显。宁投千金璧，不践九折坂。

飞飞鸿雁行，恋恋桑榆暖。草木商山村，烟波洞庭晚。

芝老正堪茹，橘熟行可搴。连床话团栾，共此一笑莞。

当年伯仲氏，衫鬓绿婉婉。彩衣戏翁侧，玉立尽瑚琏。

峥嵘六门阙，突兀今在眼。岁月知几何，华皓森雪巘。

扶颠属匠石，起死待和扁。富贵挽不来，拄颊但手板。

谈间锯屑霏，酒伴金荷卷。舞茵翔两鸾，歌板曳犹茧。

冰壶明月吐，琪树清风满。起寻赤松游，仙籍标阆苑。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。